Πέτρος Ομηρίδης Σκυλίτσης

Ο Πέτρος Ομηρίδης Σκυλίτσης (1784-1872) ήταν δήμαρχος Πειραιά.Πέτρος Ομηρίδης Σκυλίτσης, από το Ίδρυμα Εθνικών Ερευνών

Βιογραφία
Γεννήθηκε στη Σμύρνη και καταγόταν από Βυζαντινή αριστοκρατική οικογένεια της Χίου. Ήταν αδερφός του Αριστείδη Σκυλίτση, παππού του μετέπειτα Δημάρχου Πειραιά Αριστείδη Σκυλίτση. Είχε μυηθεί στη Φιλική Εταιρεία και έλαβε μέρος στην Α' Εθνοσυνέλευση της Επιδαύρου. Τον Απρίλιο του 1822 ανέλαβε την διοίκηση της Κρήτης και διατέλεσε πρόεδρος της συνέλευσης στους Αρμένους, η οποία ψήφισε το προσωρινό πολίτευμα του νησιού. Επί Καποδίστρια εξορίστηκε στη Σμύρνη ενώ επί Όθωνα διορίστηκε εφέτης και αργότερα εξελέγη δήμαρχος Πειραιά.Γιαννιτσιώτης Γιάννης, Κοινωνική ιστορία του Πειραιά, εκδόσεις Νεφέλη, Αθήνα 2006, σελ. 381

Χρημάτισε δήμαρχος του Πειραιά κατά τις περιόδους 1841-1845 και 1848-1854. Επί δημαρχίας του κατασκευάστηκε ο ναός της Αγίας Τριάδος, το Α' Σχολαρχείο και η Α' Δημοτική Βιβλιοθήκη. Από τη θέση του δημάρχου έστειλε επιστολή στον Κωνσταντίνο Ιωνίδη για να τον πείσει να συνεισφέρει στην ίδρυση σχολείων στον Πειραιά. Από αυτή την πρωτοβουλία ιδρύθηκε η Ιωνίδειος σχολή. Επίσης διατέλεσε μέλος της Φιλεκπαιδευτικής Εταιρείας και της Ριζαρείου Εκκλησιαστικής Σχολής. Το 1831 δημοσίευσε την μελέτη «Συνοπτική ιστορία των 3 ναυτικών νήσων». 

Ήταν παντρεμένος με την Μαριγώ Ράλλη, κόρη του Στέφανου Ράλλη και αδερφή των ιδρυτών του εμπορικού οίκου Ράλλη.Sturdza, M.-D., Dictionnaire historique et généalogique des grandes familles de Grèce, d’Albanie et de Constantinople (Paris 1983), σελ. 387.

Παραπομπές

Κατηγορία:Δήμαρχοι Πειραιά
Κατηγορία:Έλληνες μέλη της Φιλικής Εταιρείας
Κατηγορία:Έλληνες πληρεξούσιοι
Κατηγορία:Μικρασιατικός Ελληνισμός